אוזי אוסבורן

ג'ון מייקל "אוזי" אוסבורן (באנגלית: John Michael "Ozzy" Osbourne; ב-3 בדצמבר 1948) הוא זמר הבי מטאל אנגלי, שנודע כסולנה של להקת בלאק סבאת', הנחשבת ללהקה שיצרה את זרם ההבי מטאל. השפעתו הרבה בז'אנר, הביאה לו את כינויו "נסיך האופל" ("Prince of Darkness"). אוסבורן, כאמן סולו וכסולן בלהקת "בלאק סבאת'" מכר מעל 100 מיליון עותקים מאלבומיו, ובשנת 2006 הוא נכנס כחבר בלהקה להיכל התהילה של הרוק אנד רול.

בשנים 2005-2002 כיכב בתוכנית המציאות "משפחת אוסבורן" בערוץ MTV.

ביוגרפיה

השנים הראשונות
אוסבורן נולד בברמינגהאם, אנגליה למשפחה נוצרית-קתולית, ענייה, בת 6 ילדים. הוא היה עבריין בשנות ילדותו. הוא היה פורץ לבתים ומכולות עד שנתפס ונשלח לשישה חודשי מאסר. הוא ניצל את זמנו בבית הסוהר כדי לעשות קעקועים. לאחר שיצא מבית הסוהר ניסה אוזי להיכנס לעסקי הרוק אך נכשל כל פעם מחדש, עד שקיבל הזמנה להצטרף ללהקה שלעתיד תקרא בלאק סבאת'. טוני איומי שהיה הגיטריסט של בלאק סבאת' הכיר את אוסבורן כאשר שניהם למדו באותו בית ספר ודעתו על אוסבורן הייתה שלילית. כאשר הבין איומי שאוסבורן עומד להצטרף ללהקה הוא אמר למתופף ביל וורד שלא לצרף את אוזי. למרות בקשתו של איומי החליט וורד לתת לאוסבורן הזדמנות.

תקופת בלאק סבאת'
בסוף שנת 1969 הוציאו בלאק סבאת' את אלבומם הראשון, Black Sabbath. האלבום זכה להצלחה מרובה והביא את הלהקה לתודעה גלובאלית. גם אלבומם השני Paranoid זכה להצלחה.

בשנת 1978, מיד לאחר צאת אלבומה השמיני !Never Say Die נאלצה הלהקה לפטר את אוזי בגלל התמכרותו לסמים ואלכוהול. הזמר רוני ג'יימס דיו הובא במקום אוסבורן, אך למרות היותו מפורסם, לא הצליח דיו להביא את בלאק סבאת' להצלחה שהגיעה אליה בעבר.

שנות השמונים
לאחר שנפרדו דרכיהם של אוסבורן ובלאק סבאת' החליט אוסבורן לפתוח בקריירת סולו. אלבומו הראשון יצא בשנת 1980 ונקרא Blizzard of Ozz. האלבום זכה להצלחה, בייחוד בזכות השיר Crazy Train. אלבומו השני של אוזי שנקרא Diary Of A Madman יצא כמה חודשים לאחר אלבומו הראשון וזכה להצלחה. ב-1982 התחתן אוזי עם שרון ארדן  שהייתה המנהלת האישית שלו ועזרה לו להיגמל מהתמכרותו לאלכוהול. תוך כדי ההכנות לחתונה הוציא אוסבורן את אלבום ההופעה Speak of the Devil שהכיל רק שירים של Black Sabbath מהעידן הקלאסי.

אלבומו הרביעי של אוסבורן שיצא ב-1983 נקרא Bark at the Moon וזכה גם הוא להצלחה. למרות הצלחתו של האלבום החלה להבנות לאוזי תדמית שלילית בגלל פרשיות שונות של התעללות לכאורה בבעלי חיים, ביניהן הופעה מפורסמת שבמהלכה הוא הפריד בנשיכה ראש של עטלף מת שהושלך אל הבמה מגופו.

ב-1985 נתבע אוסבורן על ידי שלושה זוגות שהאשימו אותו כי שירו " Suicide Solution " (פתרון התאבדות) שהופיע באלבומו הראשון עודד את ילדיהם להתאבד. (כשבאמת, הכוונה היא ל"תערובת התאבדות", כלומר שתיית אלכוהול) אוסבורן הוציא בשנת 1986 את אלבומו Ultimate Sin, שנקטל על ידי מבקרים אך זכה להצלחה במכירות. משפטו של אוסבורן הסתיים כ-5 שנים לאחר שהחל, כשהוא מוכרז כזכאי.

שנות התשעים והלאה
ב-1991 החליט אוסבורן לפרוש מחיי הבמה ולשחרר את אלבום הפרידה No More Tears. הוא יצא לסיבוב הופעות אחרון שנקרא No More Tours. למרות החלטתו של אוסבורן לפרוש מחיי הבמה הוא חזר אליהם כבר בשנת 1995 דרך אלבומו Ozzmosis. בשנת 1996 ייסד אוזי את פסטיבל הרוק הכבד שנקרא Ozzfest, והוציא אלבום שנקרא על שם הפסטיבל. ב-1998 התאחד ההרכב המקורי של בלאק-סבאת' ביחד עם אוזי והוציאו את אלבום המופע ביחד עם שני שירים חדשים. ב-2001 הוציא אוסבורן את אלבומו Down to Earth בהשתתפות מייק בורדין, המתופף של פיית' נו מור בעבר.

ב-2002 החל אוסבורן להשתתף בתוכנית מציאות ששודרה בערוץ MTV בשם "משפחת אוסבורן".
התוכנית עקבה אחר אוסבורן ומשפחתו כאשר הם מצולמים במשך 24 שעות ביממה. התוכנית הפכה למצליחה ביותר בתולדות הערוץ.

כיום
בסוף 2011 אוזי וחברי בלאק סבאת' הודיעו על איחוד נוסף עם סיבוב הופעות ואלבום בהפקתו של ריק רובין.

באפריל 2018 יצא למסע הופעות אחרון בשם "נו מור טורס 2", כהמשך ישיר למסע ההופעות מ-1992 ("נו מור טורס") שיצא בהצהרה דומה. במסגרת מסע ההופעות הופיע גם בישראל, בלייב פארק ראשון לציון, ב-8 ביולי 2018.

בשנת 2020 הוציא אלבום בשם Ordinary Man כאשר הסינגל Ordinary Man הנושא את שם האלבום נכתב בשיתוף פעולה עם אלטון ג'ון שגם שר בו.

אוזפסט
ב-1996, לאחר שמארגני הפסטיבל לולפלוזה סירבו לאוזי אוסבורן להצטרף למסע ההופעות, הוא יזם עם אשתו, שרון אוסבורן, את פסטיבל "אוזפסט". הפסטיבל, שכלל הופעות של אמני מטאל ורוק כבד, זכה להצלחה גדולה ונהיה למסורת רבת שנים. ב-1998 הפסטיבל נדד לראשונה מחוץ לארצות הברית לבריטניה. מסעי ההופעות של 2001, 2005 ו-2010 כללו גם הם הופעות בבריטניה. ב-2002 התקיים הפסטיבל גם בערים שונות באירופה, בהן אנטוורפן, פראג וליסבון. ב-2010 התקיים הפסטיבל גם בתל אביב.

חיים אישיים 
במסגרת נישואיו הראשונים נולדו לאוסבורן שני ילדים ובנוסף הוא אימץ את בנה של אשתו הראשונה מנישואיה הקודמים. אוסבורן נישא בשנית לשרון רייצ'ל לוי (נודעת כיום בשם שרון אוסבורן), מגישת טלוויזיה, שחקנית וידוענית. לזוג נולדו שלושה ילדים: קלי אוסבורן, ג'ק אוסבורן, איימי אוסבורן. בשנת 2002 השתתפה כל המשפחה בתוכנית מציאות ששודרה בערוץ MTV בשם "משפחת אוסבורן", והייתה מתוכניות הריאליטי הראשונות שעקבו 24 שעות ביממה אחר חיי משפחה. התוכנית הייתה למצליחה ביותר בתולדות הערוץ.

בינואר 2020 חשף בתוכנית טלוויזיה בארצות הברית כי הוא סובל ממחלת פרקינסון.

דיסקוגרפיה

אלבומי סולו
Blizzard of Ozz 1980
Diary of a Madman 1981
Speak of the Devil 1982 הופעה חייה
Bark at the Moon 1983
The Ultimate Sin - 1986
Tribute 1987 הופעה חייה
No Rest for the Wicked 1988
Best of Ozz 1989
Ten Commandments 1990
Just Say Ozzy 1990 הופעה חייה
No More Tears 1991
Live and Loud 1993 הופעה חייה
Ozzmosis 1995
The Ozzman Cometh 1997
The Ozzfest 1997
Down to Earth 2001
Ozzfest - Second Stage Live 2001
Ozzfest 2001 The Second Millennium 2001
The Osbournes Family Album 2002
Live at Budokan 2002 הופעה חייה
The Essential Ozzy Osbourne 2003
Prince of Darkness 2005
Under Cover 2005
Black Rain 2007
Scream 2010
Ordinary Man 2020
Patient Number 9 2022

אלבומים עם בלאק סבאת'
1969 Black Sabbath
1970 Paranoid
1971 Master of Reality
1972 Vol. 4
1973 Sabbath Bloody Sabbath
1975 Sabotage
1976 We Sold Our Souls For Rock 'n' Roll
1976 Technical Ecstasy
1978 !Never Say Die
1998 Reunion הופעה חיה
2002 Past Lives הופעה חייה
 2013  13

ראו גם 
 בלאק סבאת'
 פולחן השטן ברוק הכבד (על המשפט שנערך לאוזי)

קישורים חיצוניים

 

 מידע על אוזי אוסבורן, באתר "ozzfest"
 מילים לשיריו של אוזי אוסבורן, באתר "lyricspedia"

הערות שוליים

זמרים בריטים
בלאק סבאת'
מוזיקאי מטאל
מוזיקאי רוק
זמרי רוק בריטים
זוכי פרס גראמי
זוכי פרס המוזיקה של MTV אירופה
זוכי פרס בחירת הנוער
חברי היכל התהילה של הרוק אנד רול
אישים שהונצחו בשדרת הכוכבים של הוליווד: מוזיקה
מחלוקות סביב טענות לתועבה במוזיקה
אנגלים שנולדו ב-1948